  Виталий Пронин Балезиноын пукто куас базаВуоно арын Гурт тол шудонъёс ортчозы Балезино черкогуртын. Али отын куас база но хоккеен шудон инты пукто, культурая юрт но куд-ог мукет интыос выльдӥсько. Талы тужгес шумпотэ ёрос администрациысь мугорез кыдатон культурая но спортъя ёзэн трос аръёс ӵоже кивалтӥсь Галина Наговицына.2003-тӥ арын Балезино ёросын гужем шудонъёс ортчизы вал. Бадӟым ужрадлы черкогуртэ чебер стадион пуктӥзы. Стадион одӥг нунал но буш уг сылы, я пиналъёс бызьыло-тэтчало, я арлыдоос мугорзэс кыдато. Спортэн эшъяськись нылпиос понна гужем ӵоже нимысьтыз лагерьёс ужазы. Балезиноысь пиналъёс сяна, арлы быдэ азбаръёс куспын пӧртэм ӵошатсконъёс ортчыто. Гуртоос ас вылазы шӧдыны кутскизы: спортэн эшъяськыса, мылкыдзы шулдыргес луэ, эмъясьёсты но шергес тодазы вайыло.- Берло дыре ужаны йӧнгес луиз, - шуэ Галина Наговицына. - Тамак пурккетэм интые, воргоронъёс стадионэ вамышто. Арлыдоосты егитъёс вошто. Спортзалъёсын баскетболэн, волейболэн шудӥськом. Но милям спортсменъёсмы малы ке лапегесьгес. Соин ик баскетболэн шудӥсьёслы зонаысь потон туж секытэн сётске - ӵапак та амал тол шудонъёсы пыртэмын.Балезиноос асьсэды кужмогес шӧдо тол ӵошатсконъёс дыръя. Ёросысь хоккеистъёссы, кык пол финалэ шедьылыса, 4-тӥ но 5-тӥ интыозь ӝутскылӥзы. Воргоронъёслэн коньки вылын шудэмзылы апайёс но синмаськиллям. Кылсярысь, куинь нылъёс - Агния Нефёдова, Кристина Козлова но Елизавета Касимова - Россиысь егит нылъёслэн сборноязы кутэмын. Туэ гужем соос Краснодарын ортчем бадӟым ӵошатсконэ пыриськизы.- Толэз юнгес яратӥськомы, лэся, соин вормонъёсмы но зӧкесьгес, - веранзэ азьланьтэ Галина Вениаминовна. - Ёросысь командамы трос аръёс ӵоже огвыллем возиське, ог 70-80 процентэз спорт понна зэмос «висисьёс» луо. Спортсменъёслы адӟем карымон луо ёрос кивалтӥсьёс. Балезино ёрос администрацилэн йырыз Александр Васильев кыкетӥ арзэ гинэ тырше выль удысын, спортлы бадӟым саклык висъя, ачиз но Гурт шудонъёсы мыло-кыдо пыриське.Балезиноослэн данъяськонзы - Некрасовъёслэн семьязы. Азьвыл аръёсы соос семьяен бызьылӥзы ке, табере Дина нылзы шаерысьтымы куасэн бызьылӥсьёс пӧлын ас кожаз вожвылъяськоз. Трос аръёс ӵоже Балезино черкогуртын тренерлэсь ужзэ быдэсъя Николай Леонидович Ложкин. Спортын бадӟым вормонъёс басьтэмез понна солэсь нимзэ ёроосысьтызы дано адямиос пӧлы пыртӥзы. Монэ паймытэ: Балезино черкогуртын йӧнала куас базазы ӧвӧл, нош гурт спортсменъёссы арлы быдэ бадӟымесь вормонъёс басьто.- Кивалтон удысын ужамелы ӝоген 20 ар тырмоз, нош куас базамы та дырозь ӧй вал, - шуиз Галина Наговицына. - Куасэн бызьылон интымы ёрос центрлэсь кыдёкегес интыяськемын - Чупчи сьӧры. Спортсменъёс понна отын корка нерге но пуктэмын ӧй вал.Ёросысь кивалтӥсь чидатэк вите ни Гурт шудонъёслэсь матэктэмзэс. Команда люкан сярысь сюлмаськонъёсыз уно ке но, азьлане учке, спортсменъёслы, пе, табере шуныт но югыт луоз. Выль базаын, куасъёс возён сэрег сяна, кылиськон-дӥсяськон, мугор ёзвиосты кыдатон интыосыз луозы, нош база котырысь куасэн бызьылон сюреслэн 1 иськем но 500 метрез югдытӥськоз.Валентина Емельянова Туспктӥз Владимир Беломорских Теги: Балезино спорт  